*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr.  §)

**Kārtība, kādā ārvalstu karakuģi un citi ārvalstu valsts dienestu kuģi ienāk un uzturas Latvijas Republikas teritoriālajā jūrā, iekšējos ūdeņos un ostās, kā arī iziet no teritoriālās jūras, iekšējiem ūdeņiem un ostām**

*Izdoti saskaņā ar Latvijas Republikas
valsts robežas likuma 11. panta trešo daļu*

**I. Vispārīgie jautājumi**

1. Noteikumi nosaka kārtību, kādā ārvalstu karakuģi un citi ārvalstu valsts dienestu kuģi ienāk un uzturas Latvijas Republikas teritoriālajā jūrā, iekšējos ūdeņos un ostās, kā arī iziet no teritoriālās jūras, iekšējiem ūdeņiem un ostām.

2. Ārvalstu karakuģi un citi ārvalstu valsts dienestu kuģi Latvijas Republikas teritoriālajā jūrā, iekšējos ūdeņos un ostās ienāk un uzturas ar paceltu attiecīgās valsts karogu.

3. Ārvalstu karakuģiem un citiem ārvalstu valsts dienestu kuģiem atļauju ienākt Latvijas Republikas teritoriālajā jūrā, iekšējos ūdeņos un ostās izsniedz Ārlietu ministrija. Ziemeļatlantijas līguma organizācijas (turpmāk – NATO) un Eiropas Savienības dalībvalstu (turpmāk – ES dalībvalsts) karakuģiem un citiem NATO un ES dalībvalstu valsts dienestu kuģiem Ārlietu ministrijas atļauja ienākšanai Latvijas Republikas teritoriālajā jūrā, iekšējos ūdeņos un ostās nav nepieciešama.

4. Ārvalstu karakuģiem ar atomdzinējiem un kodolieročiem atļauju ienākt Latvijas Republikas teritoriālajā jūrā, iekšējos ūdeņos un ostās, iepriekš rakstiski saskaņojot ar Vides aizsardzības un reģionālās attīstības ministriju, izsniedz Aizsardzības ministrija un rakstiski informē par to Ārlietu ministriju.

**II. Ārvalstu karakuģu, izņemot NATO un ES dalībvalstu karakuģus, ienākšana un iziešana**

5. Ienākšanas atļauju diplomātiskā ceļā lūdz ārvalsts karakuģi pārstāvētās valsts vēstniecība vai Ārlietu ministrija ne vēlāk kā 30 dienas pirms plānotās ārvalsts karakuģa ienākšanas Latvijas Republikas teritoriālajā jūrā, iekšējos ūdeņos un ostā, ja starptautiskajos līgumos nav noteikta cita kārtība. Ienākšanas atļaujas pieprasījumā norāda:

5.1. katra ārvalsts karakuģa valstspiederību, ārvalsts karakuģu skaitu un tipu;

5.2. vizītes raksturu un mērķi (oficiāla vizīte, neoficiāla vizīte, lietišķs apmeklējums);

5.3. apmeklējuma laiku un vietu (tai skaitā ārvalsts karakuģa komandas un pasažieru plānotu nokāpšanu no ārvalsts karakuģa);

5.4. katra ārvalsts karakuģa nosaukumu un svarīgākās ziņas par to (izmēri, iegrime, izsaukuma signāli);

5.5. ārvalsts karakuģu vienības komandiera un katra ārvalsts karakuģa komandiera dienesta pakāpi un uzvārdu;

5.6. katra ārvalsts karakuģa virsnieku, apakšvirsnieku un ierindnieku kopskaitu (arī pasažieru skaitu);

5.7. savstarpējo radiosakaru frekvenci un raidītāju jaudu.

6. Ja uz ārvalsts karakuģa oficiālas personas statusā atrodas valsts vadītājs vai valdības loceklis, ienākšanas atļauju šo noteikumu 5. punktā paredzētajā kārtībā lūdz ne vēlāk kā septiņas dienas pirms ārvalsts karakuģa ienākšanas.

7. Ārlietu ministrija nosūta Aizsardzības ministrijai šo noteikumu 5. punktā minētajā kārtībā saņemtos ienākšanas atļaujas pieprasījumus.

8. Aizsardzības ministrija atbilstoši kompetencei izvērtē ienākšanas atļaujas pieprasījumu un ne vēlāk kā septiņas darbdienas pirms plānotā ārvalsts karakuģa reisa vai šo noteikumu 6. punktā minētajā gadījumā ne vēlāk kā divas dienas pirms plānotā ārvalsts karakuģa reisa sniedz atzinumu Ārlietu ministrijai. Ārlietu ministrija pieņem lēmumu par ienākšanas atļaujas izsniegšanu vai atteikumu izsniegt ienākšanas atļauju..

9. Ārlietu ministrija par pieņemto lēmumu diplomātiskā ceļā rakstiski informē ienākšanas atļaujas pieprasītāju un Nacionālos bruņotos spēkus.

10. Ja ārvalsts karakuģa komanda vai pasažieri plāno nokāpt vai uzkāpt uz ārvalsts karakuģa, Nacionālie bruņotie spēki informē Valsts robežsardzi par ārvalsts karakuģa paredzamo ierašanās laiku ostā un iziešanas laiku no ostas, kā arī par piestātni, pie kuras plānots piestāt vai no kuras plānots iziet no ostas, un saskaņo robežpārbaudes vietu un laiku."

.

**III. Ārvalsts karakuģu un citu ārvalstu valsts dienesta kuģu uzturēšanās**

11. Uzturoties Latvijas Republikas teritoriālajā jūrā, iekšējos ūdeņos un ostā, ārvalsts karakuģis un cits ārvalsts valsts dienesta kuģis ievēro Latvijas Republikas normatīvos aktus.

12. Ja netiek ievērotas šajos noteikumos vai citos normatīvajos aktos noteiktās prasības, kā arī ārkārtējos gadījumos Aizsardzības ministrija ir tiesīga pieprasīt, lai ārvalsts karakuģis vai cits ārvalsts valsts dienesta kuģis nekavējoties atstāj teritoriālo jūru, iekšējos ūdeņus vai ostu.

13. Ja ārvalsts karakuģim vai citam ārvalsts valsts dienesta kuģim ir izteikta prasība atstāt teritoriālo jūru, iekšējos ūdeņus vai ostu, Aizsardzības ministrija nekavējoties informē par to Ārlietu ministriju.

14. Ārvalsts karakuģa sagaidīšanu un nepieciešamo nodrošinājumu (piestātnes apsardzi, sadarbības virsnieku, palīdzību sadarbībā ar vietējo pašvaldību) uzturēšanās laikā organizē Nacionālie bruņotie spēki, attiecīgos pasākumus iepriekš saskaņojot ar tās teritorijas pārvaldītāju, kurā uzturēsies ārvalsts karakuģis, un par plānoto karakuģa uzturēšanos ostas teritorijā informē Valsts robežsardzi.

15. Ārvalsts karakuģi ostas ārējā reidā vai citā iepriekš saskaņotā vietā, ja nepieciešams, sagaida Nacionālo bruņoto spēku karakuģis (izņemot gadījumu, ja ārvalsts karakuģis veic miermīlīgu caurbraucienu) un sadarbības virsnieks.

16. Ja nepieciešams, uz ārvalsts karakuģa ostas ārējā reidā papildus locim ierodas sadarbības virsnieks un tulks.

17. Ārvalsts karakuģa komandieris vai ārvalsts karakuģu vienības komandieris informē sadarbības virsnieku par visām izmaiņām ienākšanas atļaujas pieprasījumā norādītajā informācijā.

18. Pēc ārvalsts karakuģa ienākšanas atļaujas pieprasījuma saņemšanas Nacionālo bruņoto spēku komandieris vai viņa pilnvarota persona un ārvalsts karakuģa komandieris vai ārvalsts karakuģu vienības komandieris izstrādā un saskaņo vizītes pasākumu programmu.

19. Ja starp Nacionālajiem bruņotajiem spēkiem un ārvalsts karakuģa komandieri vai ārvalsts karakuģu vienības komandieri ir noslēgta savstarpēja mutiska vai rakstiska vienošanās par radiosakaru uzturēšanu, ārvalsts karakuģim, kas atrodas Latvijas Republikas teritoriālajā jūrā, iekšējos ūdeņos un ostā, ir atļauts noteiktās frekvencēs lietot savas radiostacijas.

20. Nacionālo bruņoto spēku komandieris vai viņa pilnvarota persona pēc iepriekšējas saskaņošanas ar attiecīgās ostas kapteini nosaka ārvalsts karakuģa enkurvietu un pēc saskaņošanas ar attiecīgās ostas kapteini un attiecīgās piestātnes nomnieku, bet, ja tāda nav, – ar valdītāju nosaka piestātni. Sadarbības virsnieks ārvalsts karakuģa enkurvietu vai piestātni norāda ārvalsts karakuģa vai ārvalsts karakuģu vienības komandierim.

21. Nacionālo bruņoto spēku komandieris vai viņa pilnvarota persona saskaņo ar ārvalsts karakuģa komandieri vai ārvalsts karakuģu grupas komandieri ārvalsts karakuģa vai karakuģu grupas komandas un pasažieru nokāpšanas nosacījumus, ievērojot Latvijas Republikas normatīvajos aktos noteiktās prasības.

22. Ja ārvalsts karakuģa vizītes pasākumu programmā ir paredzēta piedalīšanās parādēs vai sēru ceremonijās, to laikā personālsastāvam atļauts būt ar ieročiem. Pārējos gadījumos ieroči krastā jānēsā, ievērojot Latvijas Republikas normatīvajos aktos noteikto kārtību.

23. Ārvalsts karakuģa komandai sava karakuģa laivas un kuterus ostas teritorijā atļauts izmantot tikai pēc saskaņošanas ar ostas kapteini. Saskaņošanu ar ostas kapteini nodrošina Nacionālo bruņoto spēku sadarbības virsnieks.

24. Ārvalstu karakuģiem, uzturoties Latvijas Republikas iekšējos ūdeņos un ostās, aizliegts:

24.1. lietot radiolokācijas stacijas un hidroakustiskās stacijas, izņemot gadījumus, ja lietošana ir saistīta ar mācībām (atsevišķām operācijām), ārvalstu karakuģu ienākšanu ostā vai iziešanu no tās, kā arī ierobežotas redzamības apstākļos un ja iepriekš saņemta Nacionālo bruņoto spēku komandiera vai viņa pilnvarotas personas atļauja;

24.2. mainīt piestātni bez ostas kapteiņa atļaujas, kā arī patvarīgi izmantot ar ostas darbību saistīto infrastruktūru;

24.3. veikt zemūdens darbus, izņemot ārvalsts karakuģa korpusa remontu, kura izpildei nepieciešama Nacionālo bruņoto spēku komandiera vai viņa pilnvarotas personas rakstiska piekrišana un ostas kapteiņa atļauja.

**IV. NATO un ES dalībvalstu karakuģu un citu valsts dienesta kuģu ienākšana un iziešana**

25. NATO un ES dalībvalsts karakuģa komandieris vai karakuģu grupas komandieris, vai viņa pilnvarots pārstāvis ne vēlāk kā 48 stundas pirms kuģa reisa elektroniski iesniedz Nacionālajiem bruņotajiem spēkiem šo noteikumu 1. pielikumā minēto informāciju par NATO un ES dalībvalsts karakuģa ienākšanu Latvijas Republikas teritoriālajā jūrā, iekšējos ūdeņos un ostā un iziešanu un par nepieciešamo uzņemošās valsts atbalstu.

26. Ja nepieciešama steidzama rīcība, šo noteikumu 25. punktā minētās informācijas iesniegšanas laiku var samazināt līdz laikam, par kuru NATO un ES dalībvalsts karakuģa komandieris vai karakuģu grupas komandieris, vai viņa pilnvarots pārstāvis ir vienojies ar Nacionālajiem bruņotajiem spēkiem.

27. Nacionālie bruņotie spēki informē Valsts robežsardzi par NATO un ES dalībvalsts karakuģa ienākšanu Latvijas Republikas ostā vai iziešanu no tās.

28. Ja uz NATO un ES dalībvalsts karakuģa atrodas pasažieri vai personas, kas nepieder pie NATO un ES dalībvalsts bruņoto spēku personāla, un ja minētās personas plāno nokāpt no karakuģa Latvijas Republikas ostā, attiecīgā karakuģa komandieris sagatavo šo personu sarakstu un iesniedz to Nacionālo bruņoto spēku sadarbības virsniekam. Virsnieks to nodod Valsts robežsardzes kompetentajam pārstāvim. Pasažieru un NATO un ES dalībvalsts bruņoto spēku personālam nepiederīgo personu sarakstā norāda attiecīgās personas vārdu, uzvārdu, dzimšanas datus, ceļošanas dokumenta veidu un numuru, valstisko piederību, kā arī informāciju par uzturēšanās tiesības apliecinoša dokumenta (piemēram, vīzas) numuru un derīguma termiņu, ja atbilstoši normatīvo aktu prasībām attiecīgais dokuments ir nepieciešams.

29. Ja NATO un ES dalībvalsts karakuģa personāls plāno nokāpt no NATO un ES dalībvalsts karakuģa Latvijas Republikas ostā, attiecīgā NATO un ES dalībvalsts karakuģa komandieris var sagatavot minētā personāla sarakstu un iesniegt to Nacionālo bruņoto spēku sadarbības virsniekam. Virsnieks to nodod Valsts robežsardzes kompetentajam pārstāvim. Personāla sarakstā norāda attiecīgās personas vārdu, uzvārdu un dienesta pakāpi.

30. Ja NATO un ES dalībvalsts karakuģa komandieris šo noteikumu 29. punktā minēto sarakstu neiesniedz, Nacionālo bruņoto spēku sadarbības virsnieks informē Valsts robežsardzes kompetento pārstāvi par vietu un laiku, kad NATO un ES dalībvalsts karakuģa personāls plāno nokāpt no NATO un ES dalībvalsts karakuģa Latvijas Republikas ostā.

31. Cita NATO un ES dalībvalsts valsts dienesta kuģa kapteinis vai viņa pilnvarots pārstāvis ne vēlāk kā 48 stundas pirms kuģa reisa elektroniski iesniedz Nacionālajiem bruņotajiem spēkiem un Valsts robežsardzei šo noteikumu 2. pielikumā minēto informāciju par cita NATO un ES dalībvalsts valsts dienesta kuģa ienākšanu Latvijas Republikas teritoriālajā jūrā, iekšējos ūdeņos un ostā un iziešanu.

32. Valsts robežsardze pēc šo noteikumu 31. punktā minētās informācijas saņemšanas elektroniski informē cita NATO un ES dalībvalsts valsts dienesta kuģa kapteini vai viņa pilnvaroto pārstāvi par robežpārbaudes veikšanu personām, kuras plāno nokāpt no cita NATO un ES dalībvalsts valsts dienesta kuģa Latvijas Republikas ostā.

33. Ja nepieciešama steidzama rīcība, šo noteikumu 31. punktā minētās informācijas iesniegšanas laiku var samazināt līdz laikam, par kuru cita ārvalstu valsts dienesta kuģa kapteinis vai viņa pilnvarots pārstāvis ir vienojies ar Valsts robežsardzi.

**V. Ārvalstu karakuģu un citu ārvalsts valsts dienesta kuģu ienākšana ārkārtēju iemeslu dēļ**

34. Ārvalsts karakuģa komandieris gadījumā, ja ir notikusi ārvalsts karakuģa avārija, stihiska nelaime, nepieciešama medicīniskā palīdzība vai ir citi ārkārtēji iemesli, ziņo par to Jūras meklēšanas un glābšanas koordinācijas centram un norāda:

34.1. ārvalsts karakuģa piederību un tipu;

34.2. ārvalsts karakuģa personāla kopskaitu;

34.3. ārvalsts karakuģa komandiera uzvārdu;

34.4. ienākšanas iemeslu;

34.5. nepieciešamo palīdzību.

35. Cita ārvalsts valsts dienesta kuģa kapteinis gadījumā, ja ir notikusi tā avārija, stihiska nelaime, nepieciešama medicīniskā palīdzība vai ir citi ārkārtēji iemesli, ziņo par to Jūras meklēšanas un glābšanas koordinācijas centram un norāda cita ārvalsts valsts dienesta kuģa piederību un tipu; personāla kopskaitu; kapteiņa uzvārdu; ienākšanas iemeslu un nepieciešamo palīdzību.

36. Nacionālo bruņoto spēku Jūras spēku Krasta apsardzes dienesta priekšnieks, saņemot šo noteikumu 34. vai 35.punktā norādīto informāciju nosaka ārvalsts karakuģa vai cita ārvalsts valsts dienesta kuģa turpmāko rīcību.

37. Ja noteikumu 34. vai 35.punktā norādītie ārkārtējie iemesli ir novērsti vai gadījumā, ja ārkārtas apstākļi, kuru dēļ ārvalsts karakuģis vai cits ārvalsts valsts dienesta kuģis bija spiests ienākt Latvijas Republikas teritoriālajā jūrā, iekšējos ūdeņos vai ostā, vairs neietekmē karakuģi vai valsts dienesta kuģi, Nacionālo bruņoto spēku Jūras spēku Krasta apsardzes dienesta priekšnieks, izvērtējis apstākļus, dod rīkojumu ārvalsts karakuģim vai citam ārvalsts valsts dienesta kuģim nomainīt stāvēšanas vietu vai atstāt Latvijas Republikas iekšējos ūdeņus un teritoriālo jūru

**VI. Citu ārvalstu valsts dienestu kuģu, izņemot NATO un ES dalībvalstu valsts dienesta kuģus, ienākšana un iziešana**

38. Ienākšanas atļauju diplomātiskā ceļā lūdz cita ārvalsts valsts dienesta kuģi pārstāvētās valsts vēstniecība vai Ārlietu ministrija ne vēlāk kā 30 dienas pirms plānotās cita ārvalsts valsts dienesta kuģa ienākšanas Latvijas Republikas teritoriālajā jūrā, iekšējos ūdeņos un ostā, ja starptautiskajos līgumos nav noteikta cita kārtība. Ienākšanas atļaujas pieprasījumā norāda:

38.1. katra cita ārvalsts valsts dienesta kuģa valstspiederību, ārvalsts valsts dienesta kuģu skaitu un tipu;

38.2. vizītes raksturu un mērķi (oficiāla vizīte, neoficiāla vizīte, lietišķs apmeklējums);

38.3. apmeklējuma laiku un vietu (tai skaitā cita ārvalsts valsts dienesta kuģa komandas un pasažieru plānotu nokāpšanu no cita ārvalsts valsts dienesta kuģa);

38.4. katra cita ārvalsts valsts dienesta kuģa nosaukumu un svarīgākās ziņas par to (izmēri, iegrime, izsaukuma signāli);

38.5. cita ārvalsts valsts dienesta kuģa kapteiņa uzvārdu un komandas kopskaitu (arī pasažieru skaitu);

38.6. savstarpējo radiosakaru frekvenci un raidītāju jaudu.

39. Ja uz cita ārvalsts valsts dienesta kuģa oficiālas personas statusā atrodas valsts vadītājs vai valdības loceklis, ienākšanas atļauju šo noteikumu 38. punktā paredzētajā kārtībā lūdz ne vēlāk kā septiņas dienas pirms valsts dienesta karakuģa ienākšanas.

40. Ārlietu ministrija nosūta Aizsardzības ministrijai šo noteikumu 38. punktā minētajā kārtībā saņemtos ienākšanas atļaujas pieprasījumus.

41. Aizsardzības ministrija atbilstoši kompetencei izvērtē ienākšanas atļaujas pieprasījumu un ne vēlāk kā septiņas darbdienas pirms plānotā cita ārvalsts valsts dienesta kuģa reisa vai šo noteikumu 39. punktā minētajā gadījumā ne vēlāk kā divas dienas pirms plānotā cita ārvalsts valsts dienesta kuģa reisa sniedz atzinumu Ārlietu ministrijai. Ārlietu ministrija pieņem lēmumu par ienākšanas atļaujas izsniegšanu vai atteikumu izsniegt ienākšanas atļauju.

42. Ārlietu ministrija par pieņemto lēmumu diplomātiskā ceļā rakstiski informē ienākšanas atļaujas pieprasītāju, Valsts robežsardzi un Nacionālos bruņotos spēkus.

43. Ja cita ārvalsts valsts dienesta kuģa komanda vai pasažieri plāno nokāpt vai uzkāpt uz kuģa, valsts dienesta kuģa kapteinis vai viņa pilnvarots pārstāvis ne vēlāk kā 48 stundas pirms kuģa reisa informē apkalpojošo kuģa aģentu, kurš Valsts robežsardzei nodod tālāk informāciju par kuģa paredzamo ierašanās laiku ostā un iziešanas laiku no ostas, kā arī par piestātni, pie kuras plānots pieatāt vai no kuras plānots iziet no ostas, un saskaņo robežpārbaudes vietu un laiku.

44. Valsts robežsardze pēc šo noteikumu 43. punktā minētās informācijas saņemšanas elektroniski informē cita ārvalsts valsts dienesta kuģa kapteini vai viņa pilnvaroto pārstāvi par robežpārbaudes veikšanu personām, kuras plāno nokāpt no ārvalsts valsts dienesta kuģa Latvijas Republikas ostā.

45. Ja nepieciešama steidzama rīcība, šo noteikumu 43. punktā minētās informācijas iesniegšanas laiku var samazināt līdz laikam, par kuru cita ārvalstu valsts dienesta kuģa kapteinis vai viņa pilnvarots pārstāvis ir vienojies ar apkalpojošo kuģa aģentu un Valsts robežsardzi.

**VII. Noslēguma jautājums**

46. Atzīt par spēku zaudējušiem Ministru kabineta 2016. gada 23. februāra noteikumus Nr. 108 “Kārtība, kādā ārvalstu karakuģi ienāk un uzturas Latvijas Republikas teritoriālajā jūrā, iekšējos ūdeņos un ostās un iziet no tām” (Latvijas Vēstnesis, 2016, 39. nr.).

Ministru prezidents A. K. Kariņš

Ministru prezidenta biedrs,

aizsardzības ministrs A. Pabriks

1. pielikums

**Informācija par NATO un ES dalībvalstu karakuģu ienākšanu**

**Latvijas Republikas teritoriālajā jūrā, iekšējos ūdeņos un ostās un iziešanu**

**Sūtīt uz**

**LVA.MOC@mil.lv****;** **NAFCP@mil.lv**

|  |  |  |  |
| --- | --- | --- | --- |
| Pieteicējs |  | Datums\* |  |
|  |  |  | (dd.mm.gggg.) |

|  |  |  |
| --- | --- | --- |
| 1. | Katra karakuģa valstspiederība, karakuģu skaits un tips  |  |
| 2. | Katra karakuģa ienākšanas mērķis Latvijas teritoriālajā jūrā  |  |
| 3. | Katra karakuģa mērķa osta Latvijā un uzturēšanās ilgums  |  |
| 4.  | Vizītes tips (formāla/neformāla/rutīnas) |  |
| 5. | Katra karakuģa ienākšanas datums un laiks Latvijas teritoriālajā jūrā (GMT), ienākšanas vietas pozīcija  |  |
| 6. | Katra karakuģa nosaukums, borta numurs un starptautiskais izsaukuma signāls |  |
| 7. | Katra karakuģa raksturlielumi: garums, iegrime, platums (m), ūdensizspaids (t) |  |
| 8. | Karakuģu grupas komandiera un katra karakuģa komandiera dienesta pakāpe, vārds, uzvārds, virsnieku skaits, personāla skaits uz kuģa un to personu skaits, kuras nav ES vai NATO valstu pārstāvji |  |
| 9. | Pēdējā osta pirms ienākšanas Latvijas teritoriālajā jūrā |  |
| 10.  | Nākamā osta pēc iziešanas no Latvijas teritoriālās jūras |  |
| 11. | Katra karakuģa plānotais laiks iziešanai no Latvijas teritoriālās jūras un iziešanas vietas pozīcija |  |
| 12. | Katra karakuģa radiosakaru frekvences, elektro­magnētiskās emisijas jauda un to izmantošanas plāns  |  |
| 13. | Kontaktpersonas dienesta pakāpe, vārds, uzvārds, telefona numurs, e-pasta adrese |  |
| 14.  | Katra karakuģa apkalpojošais kuģa aģents Latvijā  |  |
| 15.  | Papildinformācija |  |

Paraksts\* *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Z. v.\*

Piezīme. \* Dokumenta rekvizītus "Datums", "Paraksts" un "Z. v." neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.

2. pielikums

**Informācija par citu NATO un ES dalībvalstu valsts dienestu kuģu ienākšanu**

**Latvijas Republikas teritoriālajā jūrā, iekšējos ūdeņos un ostās un iziešanu**

**Sūtīt uz**

**LVA.MOC@mil.lv****;** **NAFCP@mil.lv**

 **vep.okc@rs.gov.lv**

|  |  |  |  |
| --- | --- | --- | --- |
| Pieteicējs |  | Datums\* |  |
|  |  |  | (dd.mm.gggg.) |

|  |  |  |
| --- | --- | --- |
| 1. | Valsts dienesta kuģa valstspiederība, valsts dienesta kuģu skaits, tips un identifikācijas numurs  |  |
| 2. | Valsts dienesta kuģa ienākšanas mērķis Latvijas teritoriālajā jūrā  |  |
| 3. | Valsts dienesta kuģa mērķa osta Latvijā, piestātne un uzturēšanās ilgums  |  |
| 4.  | Vizītes tips (formāla/neformāla/) |  |
| 5. | Valsts dienesta kuģa ienākšanas datums un laiks Latvijas teritoriālajā jūrā (GMT), ienākšanas vietas pozīcija un paredzamais ienākšanas laiks ostā |  |
| 6. | Valsts dienesta kuģa nosaukums, borta numurs un starptautiskais izsaukuma signāls |  |
| 7. | Katra valsts dienesta kuģa raksturlielumi: garums, iegrime, platums (m), ūdensizspaids (t) |  |
| 8. | Kontaktinformācija saziņai ar valsts dienesta kuģi |  |
| 11. | Valsts dienesta kuģa atiešanas laiks un piestātne, no kuras paredzams atiet, plānotais laiks iziešanai no Latvijas teritoriālās jūras un iziešanas vietas pozīcija |  |
| 12. | Katra valsts dienesta kuģa radiosakaru frekvences, elektro­magnētiskās emisijas jauda un to izmantošanas plāns  |  |
| 13. | Valsts dienesta kuģa kapteiņa uzvārds, pilns apkalpes saraksts |  |
| 14.  | To pie valsts dienesta kuģa apkalpes piederošo un nepiederošo personu, kas plāno nokāpt vai uzkāpt no/uz kuģa, vārdi, uzvārdi, dzimšanas dati, ceļošanas dokumenta veids un numurs, valstiskā piederība, informācija par uzturēšanās tiesības apliecinoša dokumenta (piemēram, vīzas) numuru un derīguma termiņu, ja atbilstoši normatīvo aktu prasībām attiecīgais dokuments ir nepieciešams.  |  |
| 15. | Katra valsts dienesta kuģa apkalpojošais kuģa aģents Latvijā  |  |

Paraksts\* *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Z. v.\*

Piezīme. \* Dokumenta rekvizītus "Datums", "Paraksts" un "Z. v." neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.